Goeie beurtkragvooruitsig vandeesweekFoto bloot ter illustrasie. (Foto: Megan Swart/Maroela Media)f Suid-Afrikaners kan daarna uitsien dat die ligte vandeesweek na verwagting meer aan as af sal wees. Eskom het Sondagmiddag aangekondig dat beurtkrag vandeesweek tussen fase 1 en 2 sal wissel. Dit is eers teen Woensdagaand dat beurtkrag weer na fase 3 opgeskaal sal word. Volgens die kragvoorsiener sal beurtkrag steeds tot Maandagoggend opgeskort wees, waarna fase 1 vanaf 05:00 van krag sal wees. Teen Maandag 16:00 sal fase 2 tot Dinsdag 05:00 ingestel word. Eskom verwag dat daar Dinsdag, op Menseregtedag, geen beurtkrag deur die dag sal wees nie. Eers teen 16:00 sal fase 2 weer vir 24 uur ingestel word. Die kragvoorsiener vermoed dat hy dan teen Woensdagaand beurtkrag na fase 3 sal moet opskaal. ŉ Opwekkingseenheid by die Duvha-kragstasie is onlangs van lyn geneem vir herstelwerk en eenhede elk by die Matla-, Tutuka- en Medupi-kragsentrale is steeds nie by die kragnetwerk gevoeg nie. Altesaam 4 942 MW is tans nie beskikbaar nie weens beplande instandhouding, terwyl 15 645 MW weens onbeplande onderbrekings nie beskikbaar is nie. Eskom sal teen Woensdag aankondig hoe die vooruitsig vir die res van die week lyk. Die effense beurtkragverligting kom ná ŉ goeie week by die kragvoorsiener. Maroela Media het vroeër vandag berig die graderingsagentskap S&P Global het die kragverskaffer se kredietmonitering op positief geplaas. Eskom het intussen ook aangekondig dat ses van sy steenkoolaangedrewe kragstasies nou op 70% van hul kapasiteit bedryf word. Eskom sê daar is die afgelope tyd ŉ merkwaardige verbetering in sy opwekkingsvermoë danksy die ses kragstasies wat nou meer kapasiteit het. Só lyk die beurtkragskedule: